
Οι Πρωταγωνιστές,
από το Σπίτι της Κύπρου
στο Σπίτι της Κύπρου

του Νίκου Κουρούσιη

και συζήτηση για το έργο

στο Σπίτι της Κύπρου

Οκτώ χρόνια μετά την αρχική παρουσίαση του εικαστικού έργου του, Πρωταγωνιστές, υπό μορφή αρνητικών φωτογραφιών των ανθρώπων που κατά καιρούς ενεπλάκησαν στην προσπάθεια επίλυσης του Κυπριακού, ο Νίκος Κουρούσιης επέστρεψε στο Σπίτι της Κύπρου, όπου την Τρίτη 27 Σεπτεμβρίου 2016 πραγματοποιήθηκε η προβολή του βίντεο Οι Πρωταγωνιστές, από το Σπίτι της Κύπρου στο Σπίτι της Κύπρου.
Τον Νίκο Κουρούσιη καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία χαρακτήρισε τους Πρωταγωνιστές ως έργο σε εξέλιξη προσκαλώντας τους θεατές να παρακολουθήσουν την τελευταία δράση του την οποία ο καλλιτέχνης κατέγραψε σε βίντεο.
Ο Νίκος Κουρούσιης παρουσίασε στη συνέχεια την εξέλιξη του έργου. Όπως είπε η αρχική έμπνευση ξεκίνησε από τις οικογενειακές φωτογραφίες που έβλεπε σε διάφορα σπίτια, όταν αποφάσισε να παρουσιάσει με το έργο του την «οικογένεια» των ανθρώπων που ασχολήθηκαν με το Κυπριακό από το ’60 και μετά. Βρήκε τους πρωταγωνιστές του μέσα από προσωπική έρευνα στο αρχείο του Γραφείου Τύπου και Πληροφοριών και από φωτογραφίες, σε βιβλία και αρχεία, ψάχνοντας τους ανθρώπους που είχαν εμπλακεί ενεργά στις συνομιλίες για το Κυπριακό από την Κύπρο, την Ελλάδα, την Τουρκία, τη Βρετανία, την Αμερική και τα Ηνωμένα Έθνη, χρησιμοποιώντας το αρνητικό των αρχικών φωτογραφιών.
Η πρώτη παρουσίαση έγινε στην Αθήνα το 2008, στο Σπίτι της Κύπρου, όπου οι φωτογραφίες παρουσιάστηκαν σε κορνίζες πάνω σε  ένα τραπέζι. Περισσότερες φωτογραφίες προστέθηκαν στο έργο όταν αυτό παρουσιάστηκε στην Πύλη Αμμοχώστου στην Κύπρο. Στη συνέχεια το έργο παρουσιάστηκε σε μορφή ψηφιακής εκτύπωσης σε χαλί, δημιουργώντας ένα έργο διαδραστικό, πάνω στο οποίο οι επισκέπτες καλούνταν να περπατήσουν με τον τρόπο που οι αρχαίοι Έλληνες και Ρωμαίοι πατούσαν πάνω στους θεούς και τους ήρωες τους που απεικονίζονται στα ψηφιδωτά δάπεδα. Με αυτή τη μορφή το έργο εκτέθηκε στη Νέα Υόρκη, το Λονδίνο, την Κωνσταντινούπολη, το Παρίσι, και το 2012 με την ανάληψη της Προεδρίας της Ευρωπαϊκής Ένωσης από την Κυπριακή Δημοκρατία στο Μουσείο Μποζάρ στις Βρυξέλλες. Αφού ολοκλήρωσε τον κύκλο του στις χώρες που είχαν ρόλο στην πορεία του Κυπριακού, ο Νίκος Κουρούσιης αποφάσισε την καταστροφή του με φωτιά και την καταγραφή της δράσης σε βίντεο αναδημιουργώντας έτσι το έργο που παρουσιάστηκε στο Σπίτι της Κύπρου.
Ακολούθησε ανοιχτή συζήτηση του καλλιτέχνη με τη Διευθύντρια του Εθνικού Μουσείου Σύγχρονης Τέχνης (ΕΜΣΤ) κ. Κατερίνα Κοσκινά και την ιστορικό-κριτικό τέχνης/curator κ. Θάλεια Στεφανίδου και με τη συμμετοχή του κοινού κατά την οποία τέθηκαν θέματα που αφορούν στην εικαστική πρόθεση και έκφραση, στη «βιογραφία» και την εξέλιξη του εικαστικού έργου, αλλά και στις πολλαπλές προσλήψεις, αναγνώσεις και αντιδράσεις του θεατή.

